Kyk: Paartjie trou ná skreeusnaakse verlowingsvideoMegan en Ian het eindelik getrou. (Foto: Verskaf) Die paartjie wie se verlowingsvideo verlede jaar ŉ skreeusnaakse internetsensasie geword het toe die “videograaf” oor ŉ klip gestruikel en toe gesukkel het om weer regop te kom, is eindelik getroud. Megan Share (voorheen Edwards) (27) en Ian Share (32) het op Saterdag 28 Mei hul ewige trou aan mekaar beloof by die Morgenzon-venue in Pretoria. Dié keer was Megan se geliefde suster, Celine Edwards (24), egter nie die amptelike videograaf nie. “Hulle het ŉ professionele videograaf by die troue gehad – hulle was net te bang ek val weer,” het Celine laggend aan Maroela Media vertel. Celine het meer as ŉ jaar gelede niks van haar suster se verlowing geweet nie, maar sy het egter snuf in die neus gekry toe sy musiek op die strand gehoor het. Sy kon nie help om haar selfoon uit te haal en ŉ video te neem toe sy besef Ian gaan die jawoord vra nie. Dis toe dat sy oor ŉ klip struikel en drie keer na mekaar val. In die voorgrond het Ian egter deurgedruk met sy plan om ŉ ring aan Megan se vinger te steek. ‘n Skermgreep van Celine wat oor ‘n klip struikel tydens haar suster se verlowing. Nou, meer as ŉ jaar later, was Celine aan Megan se sy as hoofstrooimeisie by haar troue. “Die troue was wonderlik en baie emosioneel vir my,” sê sy. “Toe ek my voorbereide toespraak moes lees, het ek te veel gehuil, maar my tannie het ingespring en my gehelp om klaar te maak.” Hoewel elke gas hard moes sluk om die trane te keer, het die troue, nes die verlowing, ook sy komiese oomblikke gehad. Die sussies se neef het as die sogenaamde blommeman opgetree en al dansend by die gang afgekom en gaste met roosblare bestrooi. “Die pastoor het ook in sy preek melding gemaak van die verlowingsvideo en tydens die huweliksbevestiging toe ek moes opstap om ŉ heildronk in te stel, het ŉ lied wat iemand oor die verlowingsvideo gemaak het, gespeel,” sê sy. Die sanger Du Preez Van Heerden het kort nadat die verlowingsvideo op sosiale media die ronde begin doen, ŉ liedjie van dié snaakse voorval gemaak. “Ons lag nog steeds oor die video en natuurlik herinner Facebook ons ook nog daaraan,” sê Celine. Iemand het haar boonop al in die openbaar herken en selfs gevra om ŉ foto saam met haar te neem. Die meeste reaksie is egter steeds op sosiale media. Met die verlowing en nou die troue agter die rug, baljaar Megan en Ian op die strande van Scottburgh in KwaZulu-Natal vir hul wittebrood. Kyk hier hoe Megan en Ian se troue afgespeel: